PPKE BTK

Vitéz János Tanárképző Központ

Óvó- és Tanítóképző Tanszék

Szakdolgozati tájékoztató

Tartalomjegyzék

[1. Témaválasztás 2](#_Toc33274460)

[2. Kutatás 2](#_Toc33274461)

[2.1. Együttműködés a témavezetővel 2](#_Toc33274462)

[2.2. Kutatási módszerek 2](#_Toc33274463)

[2.3. A tudományos hivatkozás (idézés) alapszabályai 3](#_Toc33274464)

[3. A szakdolgozat javasolt szerkezeti felépítése 4](#_Toc33274465)

[4. Az irodalomjegyzék formai előírásai 7](#_Toc33274466)

[5. A dolgozat formájára vonatkozó előírások 8](#_Toc33274467)

[6. A szakdolgozat benyújtása és elbírálása 8](#_Toc33274468)

A PPKE TVSz (40.§) értelmében a BA diploma megszerzésének elengedhetetlen feltétele a szakdolgozat benyújtása és annak elégtelennél jobb jeggyel történő elbírálása után a záróvizsga sikeres letétele.[[1]](#footnote-1)

# 1. Témaválasztás

A TVSz értelmében (40. §) a szakdolgozat elkészítésében a hallgatót a témavezető segíti. A témavezető az Egyetemmel munkaviszonyban álló, lehetőleg minősített oktató. Kivételes és indokolt esetben más szak oktatója vagy akár külső oktató is lehet témavezető, ám ez a szakfelelősnek (tanszékvezetőnek) az engedélyéhez kötött. A tanszék oktatói által meghirdetett szakdolgozati témák megtalálhatók a tanszéki honlapon. A szakdolgozat témáját a szakdolgozó és a témavezető közösen alakítja; ez általában időigényes folyamat, hiszen több személyes találkozást, konzultációt, együttgondolkodást igényel. Éppen ezért célszerű minél korábban megkeresni akár több oktatót is elképzeléseikkel, ötleteikkel.

A hivatalos szakdolgozati címbejelentésre akkor kerülhet sor, ha a hallgató és a témavezető már megállapodtak a szakdolgozat témájában és a témavezető elvállalta annak vezetését. Ekkor kell a hallgatónak kitöltenie az erre a célra szolgáló űrlapot, amelyet a témavezető és a szakfelelős is aláír. Utóbbira azért van szükség, mert a szakfelelősnek is jóvá kell hagynia az adott szakdolgozati témát.

***A szakdolgozati címbejelentés határideje: szeptember 30.***

***(novemberi benyújtás esetén március 30.)***

A címbejelentés a szakdolgozati nyilvántartólap kitöltésével és a tanulmányi osztályon (Esztergom, Majer I. u. 1-3.) történő leadással történik. **A címbejelentő formanyomtatványa az alábbi linken érhető el:** <https://btk.ppke.hu/hallgatoinknak/kerelmek-nyomtatvanyok>

A szakdolgozat érvelő, meghatározott terjedelmű, a problémára fókuszáló, releváns bevezetéssel rendelkező és következtetésig jutó anyag legyen. Ennek megfelelően:

* A választott téma legyen jól körülhatárolható, megfelelően leszűkített!
* A kutatás tárgya legyen időszerű és hiánypótló (a dolgozat ne végezzen el olyan kutatást, amelyet korábban mások már elvégeztek)!
* A kutatáshoz szükséges források hozzáférhetők legyenek!
* A hipotézis valódi kérdésfelvetésen alapuljon!
* A téma és módszer illeszkedjen a hallgató tanulmányai során kialakult érdeklődéséhez, irányultságához, munkastílusához!
* A téma kapcsolódjon az elvégzett szak, illetve a tanszék/a témavezető profiljához!

# 2. Kutatás

## 2.1. Együttműködés a témavezetővel

A hallgató témavezetőjétől, konzulens tanárától felvilágosítást és segítséget kap a kutatás megtervezéséhez és elvégzéséhez, a szakirodalom kiválasztásához, a tudományos nyelvezethez, az írásmű megszerkesztéséhez.

A hallgató köteles a témavezető által meghatározott gyakorisággal megtartott, de legalább 3 három alkalmat magában foglaló konzultáción részt venni, és a kész (de még nem bekötött) szakdolgozatot a témavezető tanárnak a beadási határidő előtt két héttel eljuttatni, hogy az oktatónak lehetősége nyíljon a kész dolgozat áttanulmányozására, és az esetleges hibák kijavítására.

A szakdolgozat leadási határidejének betartásáért a hallgató a felelős.

## 2.2. Kutatási módszerek

A kutatás tervezése és folyamata alatt vegye figyelembe az alábbiakat:

* Olvassa el a témához tartozó alapvető tudományos műveket!
* Ismerje a kutatási terület valamennyi releváns kézikönyvét!
* Ne fókuszáljon kizárólag a könyvekben publikált tudományos irodalomra, nagyszerű anyag található a folyóiratcikkekben és tanulmánygyűjteményekben. Felkeresheti témához illeszkedő akadémiai intézetek, társulatok weboldalait is.
* Egyes akadémiai adatbázisok ismerete és használata a munka szempontjából nagy jelentőséggel bír.
* Az ingyenes internetes források használata szintén sokat segíthet. Bátran használja a kutatás szempontjából releváns internetes anyagokat, de ne használjon megbízhatatlan, anonim oldalakat, amelyek sem egyéni, sem akadémiai vagy intézeti felelősségvállalással nem rendelkeznek.

Nem javasolt internetes források:

* Kész szakdolgozatokat kínáló web-helyek
* Szerzőség nélküli, anonim anyagok (amikért senki sem vállalja a felelősséget)
* Kollektíven szerkesztett online enciklopédiák (pl.: wikipédia), amelyeknek szintén nincs azonosítható szerzőjük
* Magánjellegű (pl. blogok), vagy pusztán ismeretterjesztő, tudományos igénnyel nem bíró oldalak
* Propagandisztikus, demagóg, manipulatív tartalmak
* Szenzációhajhász/bulvár oldalak

## 2.3. A tudományos hivatkozás (idézés) alapszabályai

A tudományos kutatás és annak bemutatása során párbeszédbe kerülünk a szakirodalmi források szerzőivel. Az érvelés folyamatában gondolatokat kölcsönzünk más szerzőktől, és azokat integráljuk a saját gondolatmenetünkbe. Mások gondolatait, szavait idézet formájában használhatjuk fel, de minden egyes esetben jelezni kell az idézet forrását: lábjegyzetben vagy szövegközi zárójeles jegyzetben kell hivatkozni rá. A szövegközi szakirodalmi hivatkozásokra a tudományos irodalom többféle megoldást ismer. Jelen útmutató a választásban nem kíván korlátozni, viszont arra felhívja a szakdolgozat készítőinek figyelmét, hogy a választott hivatkozásrendszert a dolgozat egészében konzekvensen kell alkalmazni!

Példaként két lehetséges szövegközi hivatkozásrendszert mutatunk be az alábbiakban:

**Lábjegyzetes hivatkozás**

- Az idézett rész után kitesszük a lábjegyzetszámot: a Word program fejlécén a következőre kell kattintani: Hivatkozás/Lábjegyzetek/Jobb alsó nyíl/Beszúrás)

- A program a szövegben automatikusan kiteszi a sorrendileg megfelelő számot, majd az oldal aljára ugrik. Ide írjuk be a lábjegyzetet, ahol a mű bibliográfiai adatait és az idézet pontos oldalszámát közöljük.

- Pl.: LÁZÁR Ervin, *Berzsián és Dideki*, Móra Ferenc Könyvkiadó, Budapest, 1979, 18. o.

**Zárójeles szövegközi hivatkozás**

- Az idézett szövegrész után zárójelben közöljük a szerző vezetéknevét, műve megjelenésének évszámát, majd az idézett rész pontos oldalszámát. Pl.: (BETTELHEIM 1975: 27-28.)

- Ha egy szerzőnek ugyanabban az évben több műve is megjelent, melyeket a dolgozat használ, az ABC egymást követő betűivel jelöljük, hogy melyik műre gondolunk. Pl.: (OTTLIK 1993a, majd OTTLIK 1993b.)

**Az idézésnek két formája van**: a szó szerinti és a tartalmi idézés. **Szó szerinti idézés**kor a szakirodalmi szerző szavait, mondatait vagy hosszabb szövegrészeit idézőjelek közt, szó szerint közöljük. A lábjegyzetszámot/szövegközi zárójeles hivatkozást ebben az esetben közvetlenül az idézőjel után tesszük ki. **Tartalmi idézés**nek azt nevezzük, amikor a szakirodalmi szerző gondolatait nem szó szerint, hanem saját szavainkkal megfogalmazva idézzük, vagy egy hosszabb szakirodalmi szövegrész lényegét emeljük ki rövidítve, ugyancsak a saját szavainkkal fogalmazva. Ilyenkor az idézet elé és után nem teszünk idézőjelet, viszont egyértelműen jelezni kell, hogy hol kezdődik, és hol végződik a szakirodalmi szerző gondolatmenete, hogy elkülönítsük a sajátunktól. A tartalmi idézet kezdetét saját szövegünkben jelezhetjük, pl. így: *Nagy József szociálpszichológus szerint…*, vagy *Ahogy Kiss Márta antropológus kutató írja…*, vagy *A kiváló történész, Horváth Géza tanulmánya alapján…*, stb. Ahol a tartalmi idézést befejezzük, oda – az utolsó mondat után – ki kell tenni a lábjegyzetszámot/szövegközi zárójeles hivatkozást. Ha egy szakirodalmat hosszabban, több bekezdésen keresztül idézünk folyamatosan, akkor a hivatkozást ismételten ki kell tenni minden olyan bekezdés végére, ahol tartalmi idézés történt, tehát nem elég csak az idézést tartalmazó rész legvégére! Ha hosszabb szakirodalmi részletet foglalunk össze egy bekezdésben, a hivatkozásban az oldalszámnál a ’tól-ig’ formát használjuk, pl. így: 35-42.o.

**Figyelem!** A jelöletlen hivatkozások súlyos etikai vétségnek minősülnek, ezért a plágium vétségébe eső dolgozat automatikusan elégtelen osztályzatot kap.

A szakdolgozat szerzőség szabályainak betartásáról a hallgató nyilatkozatot tesz, amelyet csatol a szakdolgozathoz. A nyilatkozat formanyomtatványa **az alábbi linken érhető el:** [https://btk.ppke.hu/hallgatoinknak/kerelmek-nyomtatvanyok:](https://btk.ppke.hu/hallgatoinknak/kerelmek-nyomtatvanyok)

# 3. A szakdolgozat javasolt szerkezeti felépítése

Külső borítón fel kell tüntetni:

SZAKDOLGOZAT, a készítő neve, a készítés éve

**3.1 Aláírt eredetiségnyilatkozat**

**3.2 Belső címlap**

- A borítólap tetején középen szerepel az intézmény teljes neve. (Pázmány Péter Katolikus Egyetem, Bölcsészet- és Társadalomtudományi Kar).

- A lap közepén szerepel a dolgozat címe és alcíme.

- A cím alatt pár sor kihagyásával a lap bal oldalán szerepel a témavezető neve és beosztása.

- A cím alatt pár sort kihagyva a lap jobb oldalán szerepel a dolgozat készítőjének neve és a hallgatott szak.

- A lap alján középen szerepel a beadás helye, évszáma. (pl. Esztergom, 2021)

- A dolgozat tartalmazhat köszönetnyilvánítást, ez azonban nem kötelező része a dolgozatnak. Ha szerepel, akkor a dolgozat elején, a belső címlap és a tartalomjegyzék között, külön oldalon szerepeljen, *Köszönetnyilvánítás* címmel!

**3.3 Tartalomjegyzék**

- Felépítésének világosan és áttekinthetően tükröznie kell a dolgozat szerkezetét, gondolatmenetét!

- Az áttekinthetőség érdekében a tartalomjegyzék legyen minél tagoltabb! Egy szakdolgozat általában 2-5 főcímmel ellátott nagyobb egységre, főfejezetre bontható. A főfejezeteken belül nyissunk alfejezeteket alcímekkel, ezeken belül pedig további alcímekkel ellátott alfejezeteket! Az elméleti alapozó rész és a saját kutatást tartalmazó gyakorlati rész aránya ideálisan 1:2, tehát az elméleti rész a dolgozat mennyiségének legfeljebb az egyharmada legyen (indokolt esetben is legfeljebb a fele.) Ezeket a mennyiségi arányokat a tartalomjegyzék felépítésének is tükröznie kell!

- Elkészítése során célszerű használni a szövegszerkesztő automatikus tartalomjegyzék-készítő funkcióját.

**3.4 Bevezetés**

A bevezetés részei:

- A dolgozat célja, szükségessége, aktualitása (pl. miért hiánypótló a szakdolgozatban foglalt kutatás, miért indokolt az elvégzése).

- A dolgozat kérdésfelvetése, vagyis hipotézise: Milyen kérdésre keresünk választ a dolgozatban? Mit akarunk közelebbről megvizsgálni, bebizonyítani vagy cáfolni? Miért szükséges ez?

- Melyik tudományterülethez tartozik a választott téma? Ha dolgozatunk tudományközi tárgyú, mely tudományterületekkel érintkezik?

- Milyen módszereket használunk a dolgozatban? (pl. empirikus kutatás, kérdőív, interjú, fókuszcsoport megfigyelése, kísérlet, esettanulmány, néprajzi adatközlés, történelmi forráselemzés, irodalmi elemzés, összehasonlító elemzés, stb.)

- A dolgozat szerkezetének ismertetése (a gondolatmenet rövid, tömör felvillantása): Honnan hová jut el a dolgozat, milyen lépéseken át, vagyis melyik fejezetben mit fogunk vizsgálni? Elegendő itt a főfejezetek témáját ismertetni, de szükség esetén az alfejezetekre is kitérhetünk.

- Milyen megszorításokkal élünk: mi az, amit – bár a témakörhöz tartozik – a dolgozat terjedelmi vagy egyéb okokból nem fog vizsgálni?

- Bemutatható az érdeklődés személyes indítéka is, de ez mindig legyen rövid és objektív, vagyis kerülje a tudományos dolgozat műfajához nem illő szubjektivitást és terjengősséget. A személyes indíték feltárása kiegészítheti, de semmiképpen nem helyettesítheti a tudományos kutatás szükségessége melletti érvelést!

- A bevezetésnek meg kell határoznia a dolgozat középpontját és perifériáját: azaz világossá kell tennie, hogy hol van a dolgozat súlypontja, fókusza, s ehhez képest meghatározni, hogy mik a kevésbé lényeges, vagy a dolgozat szempontjából lényegtelen, ezért vizsgálni nem kívánt területek.

**3.5 Elméleti rész: alapozó fejezet(ek)**

Ez a szakdolgozati egység – a témától függően – a következőket tartalmazhatja:

- A tervezett kutatás hazai és nemzetközi előzményei a szakirodalom alapján.

- A téma korábbi megközelítései (pl. irodalmi mű esetében: a regény korábbi értelmezései) időrendi sorrendben vagy tematikus csoportokba rendezve.

- Alapfogalmak tisztázása, értelmezése illetve meghatározása, adott esetben a fogalom tudományos vitákban használt, egymástól eltérő értelmezéseinek ismertetése, ütköztetése.

- Ha szükséges: a kutatás módszerének ismertetése, magyarázata.

- Az elméleti fejezet(ek) a dolgozat teljes terjedelmének az egyharmadát tegyék ki, indokolt esetben is legfeljebb a felét!

- A korábbi kutatások illetve megközelítések/értelmezések bemutatása azért fontos, hogy a dolgozat ne akarja „feltalálni a spanyolviaszt”, vagyis olyan kutatást végezni, amit korábban mások már elvégeztek. Azért szükséges feltárni a témában már elért eredményeket, hogy lássuk, honnan indulhat a saját kutatásunk, melyek azok az előzmények, amelyekre saját érvelő gondolatmenetünket ráépíthetjük.

- Csak olyan alapfogalmakat tisztázzunk, amelyek nem közismertek, illetve ha közismertek is, jelentésük és értelmezésük magyarázatra illetve pontosításra szorul!

- Csak olyan alapfogalmakat vizsgáljunk, amelyeket a dolgozat a későbbiekben valóban használ!

- A fogalom meghatározásához tudományos szaklexikonokat és kézikönyveket használjunk, semmiképp ne az értelmező kéziszótárt, ne középiskolásoknak szánt fogalomtárakat, ne tankönyveket vagy a wikipédiát!

- Ne indítsuk a dolgozat gondolatmenetét indokolatlanul messziről (pl. felesleges fogalmak meghatározásával „Ádámtól és Évától”), mert ha az elméleti rész parttalanná és terjengőssé válik, nem marad sem hely, sem idő a dolgozat további részeire, s könnyen felborulhatnak az arányok az elméleti és gyakorlati rész között az elméleti rész javára.

**3.6 Gyakorlati rész: elemző fejezetek/saját kutatás**

A dolgozat gyakorlati része a választott tudományterülettől függően alapvetően kétféle módszert követhet. Egy szakdolgozatban alapvetően vagy az egyik, vagy a másik tudománycsoport módszereit érdemes követni, attól függően, hogy milyen tudományterületen vizsgálódunk. Interdiszciplináris kutatási témák esetében azonban (pl. drámapedagógia, meseterápia, stb.) a kétféle módszer keveredhet is egymással.

A **bölcsészettudományok** (történelem, régészet, irodalom, nyelvtudományok, néprajz, művészettörténet, zenetörténet, stb.) alapvető módszere a különböző történeti források vagy szépirodalmi szövegek feltárása, elemzése, értelmezése, illetve összehasonlítása.

- A vizsgálandó források megnevezése, bemutatása. Ha szükséges, a szöveg bizonytalan olvasatú helyeinek interpretációja (idegen nyelvű, vagy régies írásmódú szövegnél).

- A szöveg műfaji és kompozíciós jellemzői.

- A szerzőség és a kor kérdése. Megállapítható-e, hogy ki a szerző? Köthető-e a vizsgált dokumentum személy(ek)hez, csoporthoz? Milyen korszak, stílusirányzat, gondolkodásmód, világnézet vagy politikai meggyőződés látásmódját mutatja? Milyen történelmi, művészeti, művészettörténeti korszak beszédmódját, retorikáját, stílusjegyeit tükrözi?

- Elemző-értelmező vizsgálat a dolgozat alapkérdéséhez igazodó szempontrendszer nyomán.

- Forrás- vagy szövegelemző/értelmező dolgozat esetében elengedhetetlenül fontos módszer a rendszerezés, tipizálás, csoportosítás, melynek alapja a vizsgálathoz készített, átgondolt és megérlelt szempontrendszer. A szempontrendszer kérdéseit a vizsgált dokumentumon vagy dokumentumokon következetesen végig kell vinni. Ha a dolgozat összehasonlító vizsgálatot végez, azt is a kialakított szempontrendszer alapján kell – a két vagy több dokumentumban párhuzamosan haladva – elvégezni.

Az **empirikus** kutatáson és kísérleteken alapuló tudományok (pedagógia, pszichológia, szociológia, természettudományok) alapvető módszere a megfigyelés/kísérlet, a kérdőív, az interjú, az adatközlés és az esettanulmány.

**-** Kikre vonatkozik az elemzés? A vizsgálatba vont személyek, csoportok – a hipotézisekben érintettek – jellemzőinek leírása. Adott populációra vonatkozó elemzés, illetve meghatározott módszerrel választott minta vizsgálata.

- Adatfelvételi és adatfeldolgozási módszerek ismertetése: Milyen adatfelvételi módszerek (dokumentum-elemzés, adatbázis másodelemzés, megkérdezés, megfigyelés, esettanulmány, kísérlet, tesztmódszerek stb.) kerültek alkalmazásra?

- Az adatfelvétel körülményeinek leírása. Milyen adatfeldolgozási módszerek (leíró statisztikai, változást vagy összefüggést vizsgáló valószínűségi statisztikai) kerültek alkalmazásra?

- Alapvető követelmény a szemléletesség: táblázatok, diagramok, ábrák alkalmazásával.

**3.7 Következtetések (konklúziók)**

A dolgozatban megfogalmazott szakmai kívánalmak, célok, valamint a saját kutatási eredmények összevetéséből levonható következtetések megfogalmazása.

Olyan, a gyakorlatban megvalósítható javaslatok megfogalmazása, amelyek a kutatás eredményein alapulnak.

**3.8 Befejezés (összegzés)**

A szakdolgozat kutatási eredményeinek összefoglalása.

Szerkezete (a Bevezetéshez hasonlóan):

- Végigtekintés a dolgozat főbb fejezetein: fejezetenként milyen kérdéseket tettünk fel, és arra milyen válaszokat kaptunk?

- Milyen végkövetkeztetésekre jutottunk: beigazolódott-e a dolgozat hipotézise, milyen választ kaptunk alapkérdéseinkre, illetve mennyiben módosult a kutatás kezdetén megfogalmazott hipotézisünk? Kutatásunk a vártnak megfelelő, vagy attól eltérő eredményeket hozott?

- Az elvégzett kutatás fényében milyen gyakorlati javaslataink vannak a jövőre nézve?

- Kitekintés: milyen területekre lenne érdemes kiterjeszteni, hol lenne érdemes még folytatni ezt a kutatást?

**3.9 Irodalomjegyzék**

- Az irodalomjegyzék tételeit számozva, ABC-sorrendben kell közölni a szerző vezetékneve, szerkesztett kötet esetén pedig az első szerző neve alapján. (A jogszabályokat a dokumentum címe alapján kell az irodalomjegyzékben vagy a források közt szerepeltetni.)

- Kérjük külön listában szétválasztani a forrásokat (pl. vizsgált irodalmi művek, történeti dokumentumok, stb.), a hivatkozott szakirodalmi tételeke és az internetes oldalakat!

- Külön tételekként számítanak a szerkesztett tanulmánykötetek egyes tanulmányai, a folyóiratcikkek (ugyanabból a folyóiratszámból is), illetve a tudományos igényű internetes oldalakon olvasható szaktanulmányok.

**-** Az irodalomjegyzék csak olyan tételeket tartalmazhat, amelyekre van hivatkozás a dolgozatban. Formai előírásait lásd alább!

**3.10 Mellékletek**

Olyan esetekben indokolt, illetve szükséges mellékletek csatolása a dolgozathoz, ha az adott dokumentumok (források, fényképek, gyerekrajzok, kották, stb.) megtekintése elengedhetetlen a szakdolgozat megértéséhez, viszont a főszövegbe ezek a dokumentumok terjedelmük miatt nem illeszthetők be: A kutatás során alkalmazott kérdőív, interjú-terv, megfigyelési jegyzőkönyv, feladatlap, teszt-lap mintapéldánya (nem kitöltve). Az egész oldalas ábrák, táblázatok, képanyagok (címmel ellátva). A féloldalnyi terjedelmet meg nem haladó dokumentumok – korlátozott mértékben (a terjedelem 10%-át meg nem haladó mértékben) – a szöveg közben is elhelyezhetők. A Mellékletben szerepeltetett anyagokat sorszámmal kell ellátni.

Valamennyi táblázatot, ábrát, képet (akár szöveg közben, akár a mellékletben) olyan módon kell közölni, hogy tartalma a szöveges rész ismerete nélkül is egyértelműen megismerhető, azonosítható legyen! Ennek érdekében:

- a közölnivalót teljes egészében kifejező címmel, képeknél forrásmegjelöléssel kell ellátni.

- az ábrákon, képeken alkalmazott jelöléseket egyértelmű magyarázattal kell ellátni.

- a táblázatokban, diagramokban, grafikonokon – ha szükséges – az adatokhoz mértékegységet kell rendelni.

# 4. Az irodalomjegyzék formai előírásai

- A szerzők vezetékneve írható nagybetűvel (pl.: TÁTRAI Vanda), ez azonban nem kötelező.

- A művek címét dőlt betűvel szedjük, vagyis kurziváljuk.

- A doktori címet szakirodalmi szerzők esetében nem kell kiírni.

**Önálló könyv**

ADORNO, T. W (1998): *A művészet és a művészetek*. Budapest: Helikon Kiadó.

**Könyv önálló műnek nem tekinthető részlete**

PILINSZKY János (1993): *Szakrális színház.* In: *Pilinszky János összegyűjtött művei.* *Tanulmányok, esszék, cikkek II.* (szerk. HAFNER Zoltán), Budapest: Századvég Kiadó. 80-83.o.

**Hivatkozás lexikon szócikkére**

*Szimbólumtár* (2005) (szerk. PÁL József – ÚJVÁRI Edit), Budapest: Balassi Kiadó, *„Jogar”*, 237.o.

**Folyóiratcikk**

SEPSI Enikő (2001): *Csend-élet a színházban. Pilinszky János színházának liturgikus „begyökerezettsége”* = Vigília 2001/11 856.o.

**Teljes tanulmánykötet**

BOLDIZSÁR Ildikó (szerk.) (2014) *Meseterápia a gyakorlatban.* Budapest: Magvető Kiadó.

**Egyes tanulmány tanulmánykötetből**

SZIRTES-SZABÓ Katalin (2014): *Amikor vándorútra kelünk. Iskola-előkészítő mesecsoport óvodásoknak 21 mesével.* In: BOLDIZSÁR Ildikó (szerk.) *Meseterápia a gyakorlatban.* Budapest: Magvető Kiadó. 115-129.o.

**Internetes közlés**

BARTÓK Györgyi (2001): *A svéd gyermekirodalom hatása Magyarországon,* <https://epa.oszk.hu/01200/01245/00010/cikk17.html> (letöltés ideje: 2020.02.21.)

Megjegyzés: a szerzők közlése a teljes irodalomjegyzékben egységes legyen!

- magyar szerző: családnév, utónév (kiírva vagy kezdőbetűvel), pl.:

KOMÁROMI Gabriella, vagy KOMÁROMI G.

- külföldi szerző: családnév, utónév (kiírva vagy kezdőbetűvel), pl.:

ECO, Umberto, vagy: ECO, U.

- Több szerző (vagy szerkesztő) esetében a neveket kötőjellel kapcsoljuk egymáshoz, pl.:

PÁL József – ÚJVÁRI Edit, vagy PÁL J. – ÚJVÁRI E.

## 5. A dolgozat formájára vonatkozó előírások

|  |  |
| --- | --- |
| Betűméret | Arial 11-es vagy Times New Roman 12-es |
| Szövegformálás | 1 1/2 –es sortávolság, sorkizárt szerkesztés |
| Margó | bal oldalon (belső margó) a kötés miatt és lent az oldalszámok miatt: 3,5 cm,  jobb oldalon (külső margó) és fent: 2,5 cm. |
| Oldalszámozás | alul középen |
| Nyomtatás | a lapok egy oldalára |
| Táblázat sorszámozása | arab számmal |
| Ábra, kép sorszámozása | római számmal |
| Terjedelem (tartalomjegyzék, bibliográfia és melléklet nélkül) | másfél ív, azaz 60 ezer karakter |

**5. A dolgozat benyújtása és elbírálása**

A szakdolgozatok benyújtásának határideje a Tanulmányi Osztályon és a Neptun rendszeren keresztül a tavaszi félévben **április 15.**, az őszi félévben **november 15.** (Kari kieg. rend. 17.§)

A Tanulmányi Osztály a papír alapú dolgozat leadásakor meggyőződik arról, hogy a hallgató szakdolgozatát a Neptun rendszerbe történő pdf-feltöltéssel is benyújtotta-e, ennek hiányában nem fogadja be a dolgozatot.

Benyújtáskor a hallgatónak csatolnia kell a témavezető nyilatkozatát arról, hogy a szakdolgozat benyújtásra alkalmas. Az igazolás formanyomtatványa **az alábbi linken érhető el:** <https://btk.ppke.hu/hallgatoinknak/kerelmek-nyomtatvanyok>

**A szakdolgozat leadási időpontjának módosítása nem engedélyezhető.**

A szakdolgozat minősítése ötfokozatú rendszerben történik. Elégtelenre bírált szakdolgozat esetén a hallgató új szakdolgozatot köteles benyújtani. A benyújtott szakdolgozat értékelésére a téma szerint illetékes oktatási szervezeti egység vezetője bírálót kér fel.

A dolgozat értékelésekor alapvető szempont:

- a jó témaválasztás, problémafelvetés;

- alapos kutatómunka, a téma mély feldolgozottsága;

- eredeti megközelítés;

- a dolgozat egységes, összefüggő, logikus szerkesztése;

- megfelelő szakmai nyelvezet;

- a kutatás kivitelezése;

- az empirikus adatok (megfelelő) felhasználása és értelmezése;

- megfelelő mennyiségű és minőségű szakirodalom felhasználása és feldolgozottsága;

- a szerző önálló gondolatai, érvelése;

- formai követelmények (a dolgozat külalakja, kivitelezése, a hivatkozások, tartalomjegyzék, irodalomjegyzék, függelék, ábrák, táblázatok stb.) minősége.

1. A tájékoztató összeállítása során a hatályos BTK-s dokumentumokat használtuk fel. [↑](#footnote-ref-1)